C 214/144
HR
Službeni list Europske unije
16.6.2023.
četvrtak, 19. siječnja 2023.
66. izražava duboko žaljenje zbog činjenice da pet država članica, odnosno Poljska, Mađarska, Švedska, Danska i Irska, i dalje odbijaju sudjelovati u EPPO-u;
67. žali zbog toga što sudjelovanje država članica u EPPO-u nije obvezno; ponavlja svoj poziv preostalim državama članicama da što prije pristupe EPPO-u; poziva Komisiju da pozitivnim mjerama potiče sudjelovanje u EPPO-u;
68.
ističe činjenicu da se pravnim okvirima OLAF-a i EPPO-a jasno predviđa da ta dva ureda usko surađuju te da pritom poštuju svoje pojedinačne mandate, ovlasti i nadležnosti; u tom pogledu konstatira da je 2021.
OLAF pokrenuo 26 komplementarnih istraga i proveo osam operacija potpore; primjećuje da je OLAF proslijedio 167 predmeta EPPO-u, uglavnom u vezi s podijeljenim upravljanjem (63) i izravnim rashodima (34) te u jednakom broju u vezi s unutarnjim i međunarodnim istragama (po 25 predmeta); cijeni činjenicu da je taj prijenos doveo do toga da je EPPO otvorio 85 kaznenih istraga i da se ti predmeti odnose na procijenjeni ukupni gubitak za proračun EU-a od 2,2 milijarde EUR; potiče i OLAF i EPPO da nastave jačati međusobnu suradnju;
69. napominje da OLAF aktivno surađuje s Europskim revizorskim sudom, Eurojustom i Europolom; pozdravlja zajedničke napore OLAF-a i Europola u procjeni prijetnji i slabih točaka Mehanizma za oporavak i otpornost te njihovu suradnju s drugim službama Komisije zaduženima za nadzor nad Mehanizmom za oporavak i otpornost (Glavna uprava za gospodarske i financijske poslove i Glavno tajništvo Komisije); pozdravlja zajedničko izvješće OLAF-a i Europola naslovljeno „Assessing the threats to the NextGenerationEU (NGEU) Fund”(Procjena prijetnji za fond Next Generation EU);
70. cijeni radni dogovor Europola i EPPO-a koji je stupio na snagu 19. siječnja 2021.; napominje da su 3. rujna 2021.
potpisani i radni dogovori za okvir za suradnju između EPPO-a i Revizorskog suda;
71. svjestan je da su EPPO i Grupa Europske investicijske banke (EIB) također potpisali radne dogovore kako bi zajamčili da EIB može neometano prenositi informacije koje su u nadležnosti EPPO-a prije nego što Glavni inspektorat EIB-a poduzme bilo kakve mjere;
72. poziva na bližu suradnju s Eurojustom; pozdravlja razmjenu stručnog znanja i razmjene između sudionika na seminarima i drugim prezentacijama, ali smatra da bi se doprinos Eurojusta trebao ocijeniti i definirati u okviru strukture za borbu protiv prijevara, nadovezujući se na njegovu komplementarnost s EPPO-om i potvrđujući sinergije suradnje s OLAF-om;
73. pozdravlja pokretanje operacije Sentinel i Foruma za izvršavanje zakonodavstva Next Generation EU, zajedničke inicijative koju zajednički vode Europol i Italija, koja okuplja Europol, EPPO, OLAF, Eurojust, Agenciju EU-a za osposobljavanje u području izvršavanja zakonodavstva i države članice, pružajući forum za razmjenu obavještajnih podataka i koordinaciju operacija za borbu protiv infiltracije organiziranog kriminala u legalno gospodarstvo i za zaštitu paketa poticaja instrumenta Next Generation EU, s posebnim naglaskom na korupciju, utaju poreza, pronevjeru i pranje novca; smatra da su razmjena najboljih praksi te razvoj zajedničkih i koordiniranih strategija ključni kako bi se učinkovito odgovorilo na prijetnju koju predstavlja organizirani kriminal;
74.
podsjeća da OLAF nije uspostavljen samo za unutarnje istrage, već i za podršku državama članicama u vanjskim istragama; podsjeća da načelo supsidijarnosti sprečava OLAF da pokrene istrage u slučajevima kad su države članice u boljem položaju da to učine, ali to ne sprječava OLAF da provede analize ponavljajućih slučajeva, trendova i uzoraka ili da nastavi nadograđivati poboljšanu suradnju i uspješne aktivnosti proizašle iz njegove mogućnosti otkrivanja tih pojava;
75. prima na znanje, kad je riječ o carinskim pitanjima, iznimno blisku operativnu koordinaciju između OLAF-a, Ureda Europske unije za intelektualno vlasništvo, Interpola i Svjetske carinske organizacije; žali zbog slabosti sustava upozoravanja država članica;
76. svjestan je da su Komisija i EPPO 18. lipnja 2021.
potpisali administrativne aranžmane za provedbu obveza uzajamnog obavješćivanja i savjetovanja iz članka 103. stavka 2.
Uredbe o EPPO-u, u skladu s kojima EPPO može učinkovitije istraživati i kazneno progoniti djela koja utječu na proračun EU-a, a službe Komisije mogu osigurati odgovarajuće administrativno, financijsko i stegovno praćenje istraga EPPO-a, uključujući mjere predostrožnosti za zaštitu proračuna EU-a;